projecte-aina/catalan_government_crawling huggingface dataset:
El passat dimecres 27 de setembre es va inaugurar a Barcelona el laboratori Thinx / 5GBarcelona, un espai dirigit a startups, pimes i corporacions interessades a testejar i validar nous serveis i aplicacions amb tecnologia 5G.
Aquest vol convertir a Barcelona en un dels principals hubs d'innovació digital europeu en aquest àmbit.
L'objectiu del laboratori és escurçar el temps d'arribada al mercat de productes i serveis en preproducció i augmentar la rapidesa d'altres programes pilots específics d'investigació en tecnologia 5G.
El laboratori està ubicat a les instal·lacions del Mobile World Capital Barcelona, a l'edifici Pier01.
El valor diferencial que aporta Thinx / 5GBarcelona a les empreses és un entorn avançat que reprodueix amb un any d'antelació les tecnologies i les xarxes de telecomunicacions amb les que operaran.
Poder testejar en aquest entorn, significa una reducció directa de l'arribada al mercat de nous prototips i, a més, l'oportunitat de simular condicions atmosfèriques particulars per provar en condicions de baixa cobertura o com es comporten les bateries en un entorn o un altre.
Un hub digital obert i neutral per la validació i l'adopció de tecnologia i aplicacions 5G en un entorn real de ciutat.
La iniciativa, impulsada per la Generalitat de Catalunya, l'Ajuntament de Barcelona, la Fundació Mobile World Capital Barcelona, la Fundació i2CAT, el Centre Tecnològic de Telecomunicacions de Catalunya (CTTC), Atos i la Universitat Politècnica de Catalunya té com a objectiu transformar l'àrea metropolitana en un laboratori d'innovació de referència en 5G amb una infraestructura experimental oberta per provar, crear prototips i implementar noves solucions digitals.
El programa TENKAN-TEN és una iniciativa d'acceleració de startups que té com a objectiu combinar l'esperit creatiu de persones innovadores amb l'experiència i l'abast d'ASICS.
D'aquesta forma actua com a catalitzador de creixement per a noves empreses orientades al món de l'esport i el benestar, posant èmfasi en el creixement sostenible.
El programa durarà quatre mesos, des de setembre de 2018 fins a gener de 2019, i les cinc startups seleccionades treballaran des del propi centre d'innovació d'ASICS situat al centre de Barcelona.
Cada empresa rebrà un suport econòmic de 30.000 euros en benefici del desenvolupament del seu projecte i altres facilitats com a accés directe a executius de primer nivell com Alistair Cameron (CEO d'ASICS EMEA), Carsten Unbehaun (CEO de Haglöfs) i Donen Smith (president i mànager general d'ASICS Digital).
Els cinc projectes seleccionats són:
Entrenar-me (Espanya): desenvolupada el 2013 per Diego Moya i Sebastian Borreani, la plataforma online ajuda a trobar a l'usuari el seu ambient d'entrenament ideal.
Fàcil i pràctica d'usar, Entrenar-me, facilita la cerca d'entrenadors i gimnasos propers comparant preus i disponibilitat.
Pyrates (Espanya): empresa de roba sostenible fundada per l'empresària Regina Polanco.
Ofereix roba de carrer d'alt rendiment amb una diferència, la tecnologia Pyratex que combina proteïnes de la vegetació agrícola amb 17 tipus d'aminoàcids creant una fibra innovadora.
Runnin' City (França): creada en 2016 a Lió per dos apassionats de l'esport, Olivier Lebleu i Christophe Minodier.
Aquesta aplicació permet als usuaris conèixer ciutats mentre corren.
Amb informació d'unes 150 ciutats, l'aplicació ofereix GPS per comandament de veu i guia amb àudio per permetre als usuaris moure's i descobrir, de manera senzilla, diferents llocs desconeguts per a ells.
Curv (Canada): El canadenc Shea Balish va desenvolupar Curv fa uns anys, una aplicació que transforma la càmera dels telèfons mòbils en una eina que captura el moviment.
Unint tecnologia d'Intel·ligència Artificial i de 3D, permet als esportistes capturar moviments del seu entrenament diari per poder analitzar-los, després, a través de vídeos i imatges i buscar la millora en el seu rendiment.
A-Champs (USA): creada en 2016 pel seu CEO Kilian Saekel, la companyia Nord Americana ha creat un sistema de joc basat en la vida real, presentant els exercicis com si fossin un joc, buscant que els nens tinguin una vida activa i saludable.
Amb un mix de tecnologia, sensors i videojocs, estimula als joves a moure's.
Elisenda Bou-Balust, cofundadora de Vilynx, ha estat guardonada amb el Premi Jove Empresari 2018, que concedeix i organitza anualment la Associació de Joves Empresaris de Catalunya ( AIJEC ).
Bou-Balust es va imposar a la final a Júlia Puig, de Opportunity Network; i a Sara Werner, de Cocunat.
La consellera d'Empresa i Coneixement, Maria Àngels Chacón, va ser l'encarregada de lliurar-li el guardó.
Aquest és el primer cop que el premi és per a una empresària.
El guardó de l'AIJEC reconeix el treball de Bou-Balust en el camp de la intel·ligència artificial.
El seu sistema converteix grans quantitats de dades (big data) en solucions que permeten maximitzar els ingressos i millorar l'eficiència operacionals de sectors com el legal, de salut, finances o mitjans digitals.
L'AIJEC també va retre reconeixement a la trajectòria professional de Lluís Bassat, així com a la qualitat lingüística empresarial per a Guies.cat, la primera plataforma de rutes guiades en català.
El reconeixement a l'emprenedor social, avalat per CaixaBank, va ser per Robin Good, la primera comercialitzadora espanyola que potencia i distribueix productes alimentaris d'empreses que treballen amb persones en risc d'exclusió social.
El Premi a la Millor Iniciativa Empresarial, patrocinat per Fira de Barcelona, va ser per a Quside, empresa que dissenya i comercialitza components quàntics per a qualsevol dispositiu connectat per a garantir la seguretat de les dades i dels sistemes de xarxes.
El jurat va tenir en compte que aquest projecte, liderat per l'emprenedor Carlos Abellan, acosta les tecnologies quàntiques al mercat.
Finalment, el reconeixement al futur empresari, per al millor projecte emprenedor desenvolupat per menors de 18 anys de la Fundació Escola Emprenedors, va ser per al projecte Queueview portat a terme per l 'Escola Ateneu Instructiu de Sant Joan Despí.
El coworking han arribat amb força i sembla que ho han fer per quedar-se amb força entre les persones emprenedores i petites i mitjanes empreses.
Un exemple és la presència del grup nord-americà d'espais de treball flexibles WeWork a Barcelona, que ara es veurà reforçada a l'edifici Witty Wood del 22@.
Aquest serà el primer edifici d'oficines de l'estat construit íntegrament amb fusta i s'ubicarà al carrer Llacuna, 42.
Es preveu que la plantilla s'hi instal·li a partir del segon semestre del 2020.
WeWork té l'objectiu de desenvolupar la línia de negocis Headquarters by WeWork, que vol satisfer les necessitats de les empreses mitjanes (d'11 a 250 empleats).
Inicialment el grup va néixer per solucionar problemes d'espai de treball a empreses de més de 1.000 treballadors.
Ara, amb aquesta nova estratègia també dóna serveis a pimes.
Aquelles persones que estigueu interessades en buscar un espai de treball compartit, ho podeu fer a través d'aquest enllaç on hi trobareu un detallat llistat de coworkings: http://www.cowocat.cat/tots-els-coworkings/
També podeu trobar serveis privats i públics i espais d'allotjament a
La 11 edició de la Bbooster Week ha estat especial enguany per la startup barcelonina Acqustic que ha rebut 150.000 euros en forma de préstec convertible.
Acqustic és una plataforma per a músics emergents, que els ofereix una sèrie d'eines perquè puguin ser els seus propis mànagers i impulsar la seva carrera musical.
A través d'Acqustic, els artistes poden accedir a més de 150 concerts al mes a bars, restaurants, hotels i marques; pujar la seva música a Spotify, Apple Music, Deezer i més de 100 plataformes d'streaming conservant el 100% dels drets; així com possibilitats de ser assessorats per una gestoria online per a tots els tràmits legals de la seva professió.
També ha resultat guardonada amb el reconeixement al millor pitch Adquiver, empresa canària que fa que les empreses travel rendibilitzin el seu canal directe, augmentant exponencialment les seves vendes, implementant tecnologia pròpia de big data i intel·ligència artificial en l'ecosistema programàtic i resta de canals i optimitzant sobre la base de la data comportamental digital i contextual física dels usuaris digitals.
La Bbooster Week està organitzada per Bbooster Ventures, entitat gestora de capital de risc, fundada el 2010 i que ha invertit des de llavors en més de 100 startups.
Va ser impulsada per un equip d'emprenedors i inversors que, al seu torn, va fundar la primera acceleradora de l'estat espanyol especialitzada en l'impuls d'idees de negoci noves que basen el seu model en internet i en les aplicacions per a mòbils.
Entrar a quiròfan és una experiència inquietant per a gairebé tothom.
Tons freds i sobris que t'envolten tombat en una camilla.
Però l'empresa catalana Robin Hat vol posar una mica de color i humanitzar aquest entorn.
I ho fa venent des del 2015 casquets de colors per a professionals de la cirugia.
Van iniciar aquesta iniciativa el 2015 encapçalada per Xavier Garrido i en els darrers 10 mesos han distribuït unes 75.000 unitats amb una facturació prevista de 500.000 euros aquest 2019.
Avui l'equip està format per cinc persones, a més dels tallers de costura, alguns propis i d'altres que subcontracta, tots catalans.
Els casquets estan estampats de dibuixos, figures i colors de tota mena amb la voluntat última de dibuixar un somriure als pacients.
Robin Hat ha anat creixent anys rere any.
I Amazon ha estat clau en el procés d'internacionalització de l'empresa.
A través d'aquest Market Place arriben avui a uns disset països d'arreu del món.
Itàlia, Alemanya, França, Xile i Estats Units són els països en els que més exporten.
Les seves principals dues branques de venda són directa a cirurgians d'arreu del món a través d'internet i al sector sanitari o farmacèutic a través de congressos i esdeveniments que organitzen.
Robin Hat ha apostat des de l'inici per fabricar els casquets a Catalunya.
Actualment tenen quatre punts de costura: Mataró, Rubí, Barcelona i Abrera.
Robin Hat és l'única empresa de l'estat espanyol i una de les tres de tot Europa validades pel doctor australià Rob Hackett per serigrafiar el nom i l'especialitat dels metges i infermers d'un quiròfan en el seu casquet.
Una tendència que Hackett va posar en pràctica al seu lloc de treball i que ha millorat l'eficiència i l'efectivitat del treball dels cirurgians.
La startup Ledmotive Technologies S.L. ha anunciat el tancament d'una ronda d'inversió de 1.850.000 euros.
Segons ha anunciat l'empresa, utilitzarà els fons captats per a assentar la seva tecnologia, escalar la producció i potenciar la comercialització i internacionalització, inicialment en el sector de la salut, amb un objectiu clar: millorar la qualitat de vida, el benestar i el confort de les persones.
Ledmotive és una spin-off de l'IREC (Institut de Recerca en Energia de Catalunya), fundada pel Dr.
Josep Carreras (president i CTO) i dirigida per Meritxell Carreras (CEO).
L'equip actual està format per 14 persones amb seu a Sant Adrià del Besòs.
Amb la seva tecnologia pròpia permet crear, copiar, dissenyar i compartir qualsevol tipus d'il·luminació natural o artificial en un interior.
Entre els seus clients hi ha l'Hospital Vall d'Hebron (amb l'smart UCI més avançada d'Europa), Repsol (sala de control 24h) o la National Gallery de Londres.
La tecnologia patentada de Ledmotive troba nombroses aplicacions, per exemple, millorar el rendiment d'alumnes en escoles, incrementar el confort i la productivitat d'empleats en oficines, o potenciar l'estat d'ànim, el confort i la recuperació de pacients en hospitals, on la tecnologia multiespectral que utilitzen genera entorns adaptats als cicles biològics de les persones.
L'startup catalana Verone, especialitzada en el lloguer de joies en línia, ha aconseguit 500.000 euros en una ronda d'inversió amb el principal objectiu d'iniciar el 2020 la seva internacionalització.
La injecció de capital ha estat liderada pel fons d'inversió Reus Capital Partners, inversor en les startups d'èxit Badi i 21 Buttons.
A més, Tous SA continua amb la seva aposta per la innovació en el mercat de les joies i reforça la seva posició com un dels principals avaladors de la plataforma.
També han participat a l'operació Carlos Blanco (Nucli Venture Builder), Daniel Romy (Mitjana Digital Ventures) i Telmo Pérez (Acciona).
La ronda es destinarà a la consolidació del lideratge a l'estat espanyol i a l'obertura de tres nous mercats internacionals: Alemanya, França i Itàlia.
En aquests tres països el consum en el mercat de luxe és molt superior a què hi ha a Espanya.
"Calia estar en aquests mercats el més aviat possible i ser els primers a introduir el concepte de subscripció de joies", afirma Luis Feliu de la Penya, CEO i fundador de Verone.
Verone proposa una oferta centrada en la convivència entre la joieria tradicional i els nous hàbits de consum a través d'un model de negoci que ofereix una subscripció per al lloguer peces de joieria de luxe.
Al seu torn, la plataforma permet als usuaris la possibilitat d'adquirir aquelles joies que més els hagin agradat.
Es dirigeix principalment al consumidor més jove, habituat a la immediatesa i la compra a través d'Internet, i promou l'ús de la joieria en diferents estats: el de lloguer i el de la compra.
Fundada per Lluís Feliu de la Penya a través Nucli Venture Builder el 2018, Verone ofereix joies de més de 12 marques.
Tècnica d'Emprenedoria i Comerç de l'Ajuntament de Tortosa.
És una de les tècniques amb més experiència en temes d'emprenedoria i assessorament empresarial de l'Ajuntament de Tortosa.
Anna Bernárdez és la cara de Xarxa Emprèn al Baix Ebre.
És qui acompanya a les persones emprenedores de les Terres de l'Ebre quan necessiten suport per tirar endavant el seu projecte.
Quin serveis oferiu a les persones emprenedores?
Oferim serveis d'orientació en idea de negoci, assessorament amb el projecte i pla econòmic-financer, accions de finançament, formació empresarial i sensibilització amb esperit emprenedor, servei de viver d'empreses i acció de finestreta única empresarial.
Quins són els serveis més demandats?
Jo diria que tots per una semblança.
Hi ha períodes de l'any, com principi d'any, i també abans de les vacances d'estiu que destaquen les capitalitzacions d'atur (accions de finançament), d'altres assessorament i creació d'empresa amb la corresponent acció de finestreta única empresarial.
Pel que fa a sensibilització de l'esperit emprenedor, és constant que col·legis i instituts de la zona ens venen a visitar per tal d'impulsar l'emprenedoria en el jovent.
I, s'acompanya d'una sessió per motivar vers l'emprenedoria
Amb quin perfil d'emprenedors us trobeu més freqüentment?
Persones que es queden a l'atur i que decideixen obrir el seu propi negoci; aquest era el perfil que constantment hem tingut al servei d'emprenedoria.
Actualment, però, la tendència comença a canviar.
Es manté l'esmentat perfil però ara també atenem persones que estan actives al món laboral però per altra banda tenen inquietuds, ganes de portar a terme un projecte per a ells tan motivador o més que el que estan exercint, i l'engeguen de manera paral·lela al seu treball actiu
Amb quines dificultats es troben les persones emprenedores del Baix Ebre?
Penso que la rapidesa dels tràmits s'ha accelerat en els últims anys, tant en l'atenció que reben com en l'alta de l'empresa a Hisenda i a TGSS, a través de la finestreta única empresarial.
No obstant això, encara hi ha alguna reticència o falsa creença de la persona emprenedora, de la persona autònoma, i costa emprendre el negoci per por a què succeirà, si podrà afrontar els reptes que vindran, etc. Per això són tan importants les sessions de formació i motivació que es fan al llarg de l'any
Quants suports doneu al llarg de l'any?
Les xifres d'aquest 2018, a dia d'avui (22/11/2018) són les següents:
10 grups que han rebut sensibilització
Treballeu de bracet amb el Viver d'Empreses i Centre de Negocis Baix Ebre Innova.
Demanem la subvenció conjunta i realitzem el mateix nombre d'accions.
Si necessitem suport un de l'altre, dubtes o qualsevol qüestió que pugui sorgir sabem que comptem un centre amb l'altre.
Teniu algun projecte per portar a terme properament?
Sí, actualment estem amb una botiga de productes per a la pesca, també una cafeteria-shop, entre altres.
El mercat està ple de plataformes que permeten gestionar el lloguer d'allotjaments turístics, i els seus propietaris acostumen a utilitzar diferents canals per rebre les reserves.
I cada un d'aquests canals té la seva manera de gestionar les reserves.
Així que, el propietari o gestor es troba que el control de reserves i la gestió d'hostes es complica amb aquesta diversitat.
És per això que els dos germans bessons Cesc i Toni Sierra han creat GES4T, una plataforma web en gestió d'habitatges d'ús turístic que unifica totes les reserves rebudes des dels diferents canals de venda.
Aquesta plataforma, a més de ser un assistent de check-in online, té com a objectiu facilitar a propietaris i a hostes la gestió del procés d'allotjament: pagament de la taxa turística, el check-in online, l'enviament de dades dels hostes a la policia i la verificació de la identitat.
La peculiaritat de GES4T és que, tot i que hi ha altres empreses que ofereixen serveis similars, són pioners a englobar-los tots en una mateixa plataforma i donar així un servei integral al propietari d'habitatges turístics.
L'arribada dels hostes és un dels moments clau, tant pels turistes, que després del viatge han d'invertir un temps en registrar-se i donar els seus documents d'identitat, com per als propietaris que, a banda de desconèixer a qui estan allotjant, han de destinar el temps al registre i disposen d'un termini de 24 hores per enviar les dades dels hostes a la policia.
GES4T permet agilitzar aquest procés.
La plataforma, administrada per un propietari o gestor d'allotjaments turístics, avisa als hostes, tres dies abans de la seva arribada, i els anima a fer el check-in online a partir d'un codi de reserva, els hi demana el seu document d'identitat i el registre de tota la resta de viatgers, que s'envia a Mossos d'Esquadra en el moment de l'arribada, per tal d'estalviar temps.
El portal ofereix altres beneficis als gestors, com unificar les reserves rebudes des de qualsevol canal de venda o permetre la generació automàtica de contractes de lloguer de temporada en diferents idiomes.
Cesc Sierra i el seu germà bessó, Toni, participen des de 2010 en la gestió de quatre habitatges familiars d'ús turístic a Arbúcies (Girona), on reben, principalment, viatgers internacionals durant l'estiu.
L'experiència els fa detectar diferents problemes, tant en el dia a dia de qui gestiona els allotjaments i les reserves, com en l'arribada dels hostes.
Al 2015, inicien la idea de negoci des de la UAB, mitjançant un MVP, gràcies al suport de Juanjo Villanueva, amb qui també van fer realitat un MOOC en emprenedoria "Com crear la teva empresa", amb més de 1000 inscrits, promogut per totes les universitats públiques catalanes, la Generalitat de Catalunya i l'ACUP.
Aquest 2018 han iniciat l'activitat empresarial, han definit una nova marca corporativa amb l'assessorament professional del dissenyador Santos Olmo.
Recentment, amb la nova incorporació a l'equip de Juan Carlos Villalobos, han reforçat la part tecnològica per començar a operar.
Hireflix és una startup que permet automatitzar el vídeo d'entrevistes aconseguint un important estalvi de temps a l'hora de contractar.
Ho fa accelerant l'estadi de contractació i aportant una excel·lent experiència al candidat.
L'empresa amb seu a Barcelona ofereix el programari de vídeo entrevistes més accessibles per les persones usuàries i amb una de les APIs més obertes del mercat.
La startup permet als contractants, que prèviament han creat una entrevista gravant-se a si mateixos fent les preguntes, convidar a un major nombre de candidats.
Aquests interessats poden contestar via mòbil o ordinador en el moment que considerin més oportú.
La idea inicial de Hireflix va ser de Nacho González-Barros, fundador d'InfoJobs, amb més de 20 anys d'experiència en reclutament.
El model que segueixen és un SaaS.
L'empresa ofereix un servei i el client pot contractar-lo a través de pagaments mensuals o anuals.
Respecte al finançament obtingut, Hireflix ha obtingut 600.000 euros dels quals el 70% han destinat a contractació de personal per al desenvolupament del producte i per a contractació de personal de vendes.
Els objectius de la startup són diversos.
Esperen trobar el personal idoni per poder crear un equip sòlid per aconseguir la seva expansió al mercat internacional a partir de gener de 2020.
Respecte a l'objectiu de facturació, com que aquest 2019 ha estat el primer any de monetització de l'empresa, l'objectiu que s'han marcat és arribar als 44.000 euros de facturació.
Barcelona serà la seu del centre europeu d'excel·lència de la cadena de supermercats alemanya Lidl.
Ho farà des de l'edifici Bergara 13 de Plaça Catalunya i preveu crear 250 llocs de treball per tal de donar serveis de comerç electrònic i de gestió amb clients a Europa.
Les oficines comptaran amb 3.200 metres quadrats i ocuparan quatre de les tretze plantes de l'edifici, propietat d'Amancio Ortega a través de Pontegadea, la seva inversora immobiliària.
Lidl dóna feina a 12.500 persones a l'estat espanyol, on va arribar en 1994.
En els darrers 10 anys ha potenciat la seva aposta a l'entorn electrònic a través de Lidl Digital, a través d'on gestiona totes les seves activitats digitals.
D'aquesta manera, en aquest nou centre també s'hi gestionarà el portal de viatges que té l'empresa i altres serveis digitals com la fotografia o concursos.
Kantox i BNP Paribas han fet públic un acord estratègic que els permetrà oferir conjuntament la solució Dynamic Hedging de Kantox als clients de BNP Paribas a Europa, Orient Mitjà i Àfrica (EMEA).
Dynamic Hedging és una innovadora solució de software que permet a tresorers automatitzar i optimitzar els seus processos de gestió de divises.
Aquesta solució complementa l'oferta de serveis que ofereix BNP Paribas a través de Centric, la seva plataforma digital líder.
Aquesta aliança reforça el compromís de BNP Paribas amb la transformació digital i mostra la seva capacitat d'oferir solucions àgils que combinen la fortalesa d'un banc líder a nivell global amb els últims avenços en el món fintech.
Kantox és una companyia líder del sector fintech fundada a Barcelona, enfocada al desenvolupament de solucions de programari per ajudar a les empreses a resoldre els reptes que presenten les divises i impulsar el seu creixement internacional.
L'experiència i les solucions de Kantox permeten a les empreses controlar la seva exposició al tipus de canvi i automatitzar la gestió de risc de divisa, els pagaments internacionals i els processos de cobrament en divises.
Més de 3.900 clients en 70 països confien en Kantox per a realitzar pagaments i gestionar les seves divises.
BNP Paribas és una entitat financera líder a Europa amb presència en 72 països i quatre mercats domèstics de la Zona Euro -Bèlgica, França, Itàlia i Luxemburg-.
L'Entitat compta amb més de 200.000 professionals i posicions clau en les seves grans àrees d'activitat: Banca Corporativa i Institucional, Serveis Financers Internacionals i Mercats Domèstics.